जयललिता, विजयकांत को चुनाव आयोग का नोटिस  
करुणानिधि पर व्यक्तिगत आरोप लगाए जाने को लेकर जयललिता एवं उनके सहयोगी दल डीएमडीके के प्रमुख विजयकांत को नोटिस जारी किया गया है।
चुनाव आयोग ने प्रचार के दौरान तमिलनाडु के मुख्यमंत्री एम करुणानिधि और उनके परिवार के लोगों पर कथित तौर पर व्यक्तिगत आरोप लगाए जाने को लेकर अन्नाद्रमुक नेता जयललिता एवं उनके सहयोगी दल डीएमडीके के प्रमुख विजयकांत को नोटिस जारी किया है।  अधिकारियों ने बताया कि चुनाव आयोग ने दोनों नेताओं को गुरुवार शाम पांच बजे तक अपना जवाब देने को कहा है।  गौरतलब है कि द्रमुक की चुनाव समिति के सदस्यों ने हाल ही में चुनाव आयोग से शिकायत की थी कि करुणानिधि तथा उनके परिवार के सदस्यों को निशाना बनाकर जयललिता और विजयकांत व्यक्तिगत टिप्पणी कर रहे हैं। राज्य में 13 अप्रैल को होने जा रहे विधानसभा के लिए चुनाव प्रचार किया जा रहा है।